text: Solenergi kan redde dyre varmeværker
  30 maj 2012 kl. 07.57
  Andelsselskabet Løgumkloster Fjernvarmeværk vil investere 155 millioner kroner i et solfanger-anlæg, der skal dække halvdelen af varmeforbruget hos de 1.500 forbrugere.
  Fjernvarmeværket er et såkaldt barmarksværk, der fyrer med naturgas. Den gennemsnitlige forbruger har en årlig varmeregning på 17.500 kroner. Trods million-investeringen kommer varmeregningen ned på 15.000 kroner med solfangere.
  Solfanger-anlægget skal tilknyttes et jordlager, så der også kan trækkes på solenergien i mindre solrige perioder af året.
  Sol-projektet kan blive til inspiration for andre barmarksværker, der er karakteriseret ved høje varmeudgifter.
  Andelshaverne skal onsdag aften tage stilling til projektet på en ekstraordinær generalforsamling, hvorefter sagen skal behandles i Tønder Kommune. Kommunen skal stille en kommunegaranti for lånet til investeringen.
  Driftsleder Peter Gjelstrup Andersen oplyser, at fjernvarmeværket håber på at komme i gang med anlægsarbejdet næste forår.
  